Morten Homann (SF), 2003-12-16:
Jeg tror ikke, man kan forestille sig mange forslag, som siger mere om VK-regeringens skattepolitik end det, som vi behandler her i dag.
Det er et skattehul af en anselig størrelse, flere milliarder.
Præcist hvor stort det er, vil undersøgelsen og de kommende måneder vise.
Man har kendt til det i minimum 2½ år.
Det har fået lov til at stå åbent, mens mindst én stor dansk koncern har lænset statskassen for penge ad den vej.
Nu skal en undersøgelseskommission selvfølgelig afdække præcis, hvem der har vidst hvad undervejs i processen,
men der er ikke nogen tvivl om, at al den stund der i den tidligere regerings tid har været fremsat et lovforslag, som kunne lukke lige præcis det her hul, så er det meget svært at forestille sig, at man kan påberåbe sig at have været helt uvidende om det her huls eksistens.
Derfor er det selvfølgelig glædeligt, at man med 2-2½ års forsinkelse omsider fremsætter et lovforslag, der skal lukke hullet.
Men det er meget sigende for regeringens skattepolitik, at man først lukker hullet, når det har kostet penge
Nu udtrykte den socialdemokratiske ordfører før en forhåbning om, at man kunne få lavet en samlet gennemgang af, hvad der findes af huller i selskabsskattelovgivningen.
Vi ville også fra SF's side sige, at det var utrolig ønskeligt, hvis man kunne få lavet den gennemgang.
Men efter at have oplevet VK-regeringen i nu godt 2 år, og efter i særdeleshed at have oplevet dette lovforslag, så tror jeg, at jeg vil tillade mig at udtrykke et bare lidt mere fromt og lidt mere beskedent ønske, nemlig at VK-regeringen vender 180 grader i sin skattepolitik og giver sig til at lukke skattehuller, før de koster samfundet trecifrede millionbeløb, milliardbeløb, eller hvad de nu har kostet.
For det har meget gennemgående været det, som man ikke har gjort.
Man har ventet omhyggeligt, til det har kostet penge.
Man har konstateret, allerede under behandlingen af L
99 i foråret 2002, at der var et hul, men man ønskede ikke at lukke det. Tilsvarende har man så sent som under andenbehandlingen af det her forslag konstateret - det foreligger i et svar på spørgsmål fra Skatteudvalget - at der er nye huller i den lovgivning, man er ved at arbejde med lige på nuværende tidspunkt.
SF stillede ændringsforslag, som skulle lukke de her huller, og alligevel stemmer man imod dem, måske fordi man ikke er sikker på, at de har kostet penge endnu, og fordi man ville vente, til der er en ny, stor dansk koncern, som har tjent store millionbeløb på skatteydernes bekostning.
Det er altså en meget klar linje, som skatteministeren og resten af regeringen lægger i den her sag, nemlig at man først lukker skattehuller, når de har kostet dyrt. Det siger sig selv, at SF ønsker at lægge en anden linje, hvor vi lukker skattehullerne, når vi kommer til at kende til dem, også før de koster dyrt, så vi kan bruge de penge på at udbedre vores velfærdssamfund frem for at hælde dem ned i store danske virksomheders kasser.
Det er selvfølgelig glædeligt, at skatteministeren omsider har fundet det betimeligt at fremsætte det her lovforslag, og vi har også tænkt os at stemme for det ved tredjebehandlingen - bedre sent end aldrig, kunne man sige - men jeg kan udtrykke en stor forhåbning om, at det skulle lade sig gøre at lægge tilstrækkeligt pres på regeringen, så den også ændrer skattepolitisk kurs, altså at man lukker huller, når man opdager dem, i stedet for at gøre det, når de først er blevet udnyttet.